《奉和王大伾侍御赋鸡冠花有命辄和一首》
明代·卢楠

东方有神鸟，高栖紫霞山。赤云生羽仪，列缺飞双翰。

据身蟠桃枝，长鸣开天关。青都闪玉枢，白日照幽玄。

帝怒振威谴，摧落头上冠。堕地馀仙姿，化为百花观。

繁曲何逶迤，茂彩亦蟺蜒。峭叶滋碧辉，墨粟含珠丹。

轩发若扬音，蹶扑迅冲栏。窈窕信幽遐，翩翻诚足欢。

岁暮历凛秋，霜华浣其颜。愧与卉草伍，岂惟松柏坚。

金谷乞嘉灵，梅庭荐高贤。左右娱乐意，图书生清妍。

无为长毛质，飞去终难攀。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。